	Тримата се ухилиха и после се разсмяха тихо, сякаш в къщата имаше и още някой, когото не искаха да безпокоят. С много тих глас дон Хуан каза, че понеже се намирам в състояние на повишено съзнание, мога да разбера по-непринудено онова, което той се готви да ми обясни относно двете изкуства: _прикриването_ и _намерението_. Той ги нарече „венценосната слава на всички поколения магьосници“ — и стари, и нови, — същността на това, с което се занимават магьосниците днес, също както са се занимавали преди хиляди години. Каза, че се започва _с прикриването_. Преди да бъде предприето каквото и да е по пътя на воина, той трябва да се научи да се _прикрива_, след това — да упражнява _намерението_, и едва тогава — да премества волево своята събирателна точка.